|  |  |  |
| --- | --- | --- |
|  B O S N A I H E R C E G O V I N A |  | Б О С Н А И Х Е Р Ц Е Г О В И Н А |
| VIJEĆE MINISTARA | САВЈЕТ МИНИСТАРА |
| ***DIREKCIJA ZA EVROPSKE INTEGRACIJE*** |  |
| ***DIREKCIJA ZA EUROPSKE INTEGRACIJE*** | ***ДИРЕКЦИЈА ЗА ЕВРОПСКЕ ИНТЕГРАЦИЈЕ*** |

*Sarajevo, 11. 9. 2025. godine*

*MEDIJIMA*

**PRIOPĆENJE ZA MEDIJE**

**Osim nekoliko pozitivnih koraka, reformska dinamika zastala**

Europska komisija je na osmom sastanku Odbora za stabilizaciju i pridruživanje između Europske unije i Bosne i Hercegovine, održanom 11. rujna 2025. godine u Sarajevu, ocijenila kako je, osim nekoliko pozitivnih koraka, reformska dinamika zastala. Komisija je pozvala bh. vlasti da poduzmu sve relevantne korake iz Preporuke Europske komisije iz 2022. godine i ulože dodatne napore u ispunjavanju 14 ključnih prioriteta iz Mišljenja iz 2019. godine.

Komisija je pozdravila usvajanje Zakona o zaštiti osobnih podataka i Zakona o graničnoj kontroli, kao i Strategije o integriranom upravljanju granicom, koji su važni za ispunjavanje osam koraka iz Preporuke Komisije iz 2022. godine. Pozdravljeno je potpisivanje sporazuma o suradnji BiH s Frontexom i Eurojustom te pozitivni koraci poduzeti kroz uspostavljanje Kontakt točke za Europol. Komisija je pozdravila provedbu lokalnih izbora u listopadu 2024. godine, te kontinuirano potpuno usklađivanje BiH sa Zajedničkom vanjskom i sigurnosnom politikom EU i angažiranost u regionalnoj suradnji.

Europska komisija je pozvala na usvajanje zakona o sudovima BiH i zakona o Visokom sudbenom i tužiteljskom vijeću BiH (VSTV) usklađene s europskim standardima i mišljenjima Venecijanske komisije i naglasila važnost nastavka implementacije mjera integriteta i rada Odjela u VSTV-u za provedbu postupka po izvješćima.

Naglašena ja važnost imenovanja glavnog pregovarača i pregovaračkog tima, pripreme državnog plana za usvajanje *acquis-a* te imenovanje državnog koordinatora za IPA-u.

Europska komisija je pozvala bh. vlasti da hitno imenuju suce Ustavnog suda BiH, podsjetivši da su odluke Ustavnog suda konačne i da ih svi trebaju poštovati. Komisija očekuje od bh. vlasti usvajanje zakonodavstva vezanog za financiranje političkih stranaka, kao i provedbu ustavnih i izbornih reformi, osobito onih koje se odnose na implementaciju presuda Europskog suda za ljudska prava.

Vlasti su pozvane na brzu implementaciju Revidirane državne strategije za rad na predmetima ratnih zločina. Nadalje, pozvane su da unaprijede koordinaciju na svim razinama vlasti u upravljanju granicom i migracijama, kao i da unaprijede funkcioniranje javne administracije te borbu protiv korupcije. Komisija je naglasila važnost osiguranja slobode govora i medija, te zaštite novinara.

Izaslanstvo BiH informiralo je i zatražilo potporu Europske komisije u riješavanju problema cestovnih prijevoznika i profesionalnih vozača iz BiH u Europskoj uniji, te najavilo inicijativu za povećanje izvoznih kvota kalifornijske pastrmke na tržište EU-a.

Europska komisije pozvala je bh. vlasti da usvoje i dostave Plan reformi BiH, te je ponovljeno da će, ako do kraja runa Plan ne bude dostavljen, uslijediti smanjenje alokacije za dodatnih 10% iz Plana rasta za Zapadni Balkan.

Komisija očekuje da BiH unaprijedi ekonomsko i financijsko upravljanje, a bh. vlasti trebaju izmijeniti zakone o konkurenciji i državnoj pomoći.

Izaslanstvo BiH je informiralo Komisiju da je usvojeno nekoliko važnih prijedloga zakona, a među kojima poseban značaj za ispunjavanje obveza na evropskom putu imaju Prijedlog zakona o regulatoru, prijenosu i tržištu električne energije u BiH, set od šest zakona vezanih za zaštitu intelektualnog vlasništva, te Prijedlog zakona o mjernim jedinicama u BiH. Također, usvojeno je i nekoliko strateških dokumenata kao što je Strateški plan za ruralni razvoj.

Europska komisija je pozdravila poduzete korake u otklanjanju diskriminatorne prakse isključivanja određenih lijekova s kantonalnih lista lijekova u četiri kantona Federacije BiH, te čestitala BiH na pridruživanju Europskom savezu za praksu, kao i na pokretanju AEO (eng. Authorized Economic Operator) programa.

Europska komisija je pozvala bh. vlasti na usvajanje cjelodržavne strategije ribarstva, strategije razvoja znanosti, strategije pametne specijalizacije, cjelodržavne strategije regionalnog razvoja itd. Bh. vlasti su pozvane i na uvođenje jedinstvenog broja za hitne slučajeve 112, donošenje zakona o elektroničkim komunikacijama, zakona o elektroničkim medijima itd.

Europska komisija je informirala da, bez Plan reformi BiH, neće biti moguće provesti procjenu investicijskih projekata u sklopu Investicijskog okvira za Zapadni Balkan (WBIF), koji se financiraju putem Instrumenta za reforme i razvoj (RDF).

**O 8. sastanku Odbora za stabilizaciju i pridruživanje između EU-a i BiH**

Osmim sastankom Odbora za stabilizaciju i pridruživanje između EU-a i BiH, sa strane BiH kopredsjedala je direktorica Direkcije za europske integracije Elvira Habota. Sa strane EU-a sastankom je kopredsjedala Barbara Jesus-Gimeno iz Glavne uprave Europske komisije za proširenje i istočno susjedstvo (DG ENEST), a video porukom se obratila direktorica za Zapadni Balkan u DG ENEST-u Valentina Superti. Sastankom Odbora za stabilizaciju i pridruživanje završen je osmi ciklus sastanaka između EU-a i BiH, a u fokusu su bile teme vezane za politički i ekonomski kriterij te sektore trgovine, industrije, carina i oporezivanja, poljoprivrede i ribarstva, unutarnjeg tržište i konkurencije, prometa, energije, okoliša, inovacija, informacijskog društva i socijalne politike. Ovo je jedno od zajedničkih tijela EU-a i BiH, osnovanih u skladu sa SSP-om, a o njegovom radu možete saznati više na stranici Direkcije: <https://www.dei.gov.ba/bs/stabilization-agreement>

.

Direkcija za europske integracije